Lotte Bundsgaard (S), 2000-12-07:
I Socialdemokratiet tager vi stærkt afstand fra vold, røveri, overfald, skatteunddragelser og anden kriminalitet, der desværre findes i vores samfund.
Vi vil ikke finde os i vold.
Vi vil ikke finde os i røveri.
Vi vil sætte konsekvent og hurtigt ind over for al kriminalitet, uanset hvem gerningsmanden er, uanset hvilken alder gerningsmanden har.
Lad os slå det helt fast.
I Socialdemokratiet ønsker vi også et samfund, der sætter benhårdt ind over for årsagerne til kriminalitet.
Vi vil ikke finde os i et samfund, hvor den sociale arv er meget afgørende for, om man bliver kriminel eller ej.
Vi vil ikke finde os i et samfund, hvor et meget stort antal indsatte i de danske fængsler er gengangere.
Derfor har vi inden for de sidste år gjort meget for at bekæmpe årsagerne til kriminaliteten.
Vi har skaffet arbejde til mange flere end før i det danske samfund.
Vi har givet truede børn og deres forældre bedre forhold.
Vi har forbedret forholdene i fængslerne.
Vi ved nemlig godt, at kun ved at bekæmpe årsagerne til kriminaliteten, kun ved at sætte konsekvent ind kan vi bekæmpe den kriminalitet, der desværre stadig er i vores samfund.
I Socialdemokratiet ønsker vi nemlig at gå på to ben.
Vi er konsekvente både over for kriminaliteten og over for årsagen til kriminaliteten.
Det beslutningsforslag, vi nu skal behandle, handler så om at indføre ungdomsdomstole og om at nedsætte den kriminelle lavalder til 12 år.
Jeg kan lige så godt sige det med det samme: I Socialdemokratiet kan vi ikke støtte Dansk Folkepartis forslag.
Vi mener ikke, man løser det her problem ved at indføre nye domstole.
Tværtimod mener vi, at problemet skal løses ved, at vi tænker i samlede løsninger, løsninger, som regeringens forstærkede indsats over for ungdomskriminaliteten er et udtryk for.
Vi mener bestemt heller ikke, at den kriminelle lavalder skal sættes ned til 12 år.
Ønsker I, at disse børn skal i fængsel?
Selv om det ikke direkte står i beslutningsforslaget, er det her beslutningsforslag et skridt på vejen.
Vi er sikre på, at Dansk Folkeparti vil være nogle af de første, der vil forlange fængsling af en 13-årig forbryder, hvis vi har ungdomsdomstolene.
Den glidebane ønsker vi ikke.
Børn skal ikke i fængsel.
Børn skal ikke pålægges det samme ansvar som voksne.
Tværtimod mener vi, at børnenes handlinger er forældrenes ansvar.
Hvis forældre ikke kan opdrage børnene og sikre, at børnene holder sig væk fra kriminaliteten, må samfundet tage over.
Så må vi bruge vores udmærkede sociale lovgivning til på konsekvent vis at opdrage børnene.
Vi må bruge vores lovgivning til at give de børn, der har brug for behandling, den behandling, der passer til dem, og vi må bruge vores lovgivning til at sikre, at alle børn oplever voksne, der giver dem tryghed, respons og lyst til at leve et liv uden kriminalitet. Det gør vi ikke ved at sætte folks børn i fængsel.
Det gør vi derimod ved at behandle børn som børn og ved at sikre alle børn faste, konsekvente og trygge rammer.
I Socialdemokratiet mener vi derfor, at vi skal fortsætte arbejdet med at forbedre samarbejdet og sammenhængen mellem forældre, socialforvaltning, skole og politi.
På den måde kan vi sikre en sammenhæng og en konsekvens både over for barnet, der har begået en kriminel handling, og også i forhold til de årsager, der ligger til grund for den kriminelle handling.
Derfor kan vi i Socialdemokratiet ikke støtte beslutningsforslaget.